**Мектеп басшыларын кәсіби даярлау**

**Э.Т.Баярыстанова**

Әл-Фараби атындағы Қазақ Ұлттық университеті

Философия және саясаттану факультеті

Педагогика және білім беру менеджменті кафедрасының

аға оқытушысы, п.ғ.к.

Қоғам өмірінде орын алып жатқан əлеуметтік-экономикалық жағдайлар кəсіптік білім беру жүйесіне де ілгерінді өзгерістір енгізіп отыр. Білім беру жүйесі функцияларының кеңеюі жəне білімнің педагогикалық іс-əрекет субъектілерін кəсіби-тұлғалық дамытуға бағдарлануы жағдайында оқу орындарына жоғары білікті педагогтар ғана емес, мектептегі біртұтас педагогикалық үрдісті кәсіби басқаруға, білім беру мекемесінің даму стратегиясын жоспарлап, іске асыруға қабілетті мамандар қажет етіледі. Себебі заманауи білім беру мекемесін басқару – бұл кез келген адам жинақтай алатын тəжірибе ғана емес, терең меңгерілуге тиіс арнайы ғылыми білімдер саласы жəне табиғи бейімділіктер мен қабілеттерді талап ететін өнер және жеке кәсіби қызмет саласы.

Осыған орай, **Әл-Фараби атындағы Қазақ ұлттық университетінде «7M01105 Педагогика. Білім берудегі менеджмент»** білім беру бағдарламасы бойынша мектеп басшыларын – білім беру менеджерлерін кәсіби даярлау іске асырылып келеді. Бағдарламаның негізгі мақсаты – білім беру жүйесінің ішкі және сыртқы мүмкіндіктерін талдауға және білім беру стейкхолдерлерінің әлеуетті қажеттіліктерін анықтауға, білім берудің әртүрлі салаларында жоба жүргізудің саяси және экономикалық мүмкіндіктері мен тәуекелдерін бағалауға, білім беру сапасына мониторинг жүргізуге қабілетті мамандарды даярлау.

Болашақ білім беру менеджерлерін арнайы даярлау қазіргі мектеп пен оның басшысының алдында тұрған міндеттердің жаңарып өзгеруіне жəне білім беру менеджерлерінің жұмысын кəсіптік негізде жетілдіру қажеттігінің туындауына байланысты. Қазіргі мектеп басшысы – қолда бар барлық ресурстарды (ақпараттық, материалдық, экономикалық, еңбек, ғылыми-əдістемелік, əлеуметтік) қолдану арқылы оқу орнының түпкілікті мақсатына қол жеткізуді қамтамасыз ететін басқарушылық жəне педагогикалық қызметтерді атқаратын басқарушы субъект.

Білім мекемесін басқарудың негізгі ерекшеліктерінің бірі білім беру саласындағы менеджменттің көпдеңгейлі сипатына байланысты. Бұл орайда, мектепті басқару құрылымының кем дегенде екі деңгейін ажыратып көрсетуге болады: əкімшілік-басқару және білім беру үрдісін басқару.

Əкімшілік-басқару деңгейіндегі менеджерлердің атқаратын функцияларына білім беру мекемесінің даму стратегиясын құруды, педагогикалық ұжымның жəне жалпы білім мекемесінің жұмысын жоспарлау жəне болжауды, материалдық-техникалық жабдықтауды басқаруды, қаржылық-экономикалық басқаруды жатқызуға болады. Аталған функциялардың жалпы мақсаты – басқарушылық-педагогикалық қызмет субъектілерінің өзара тиімді əрекеттестігін қамтамасыз ету арқылы білім беру мекемесінің тұрақты жəне үздіксіз дамуына жағдайлар жасау.

Білім беру үрдісін педагогикалық басқару деңгейінде орындалатын функцияларға білім алушының сапалық дамуына қажетті жағдайлар жасау, олардың білім, іскерлік, құзыреттіліктер жүйесін қалыптастыру, оқыту үрдісіне қатысушылардың өзара байланысы мен əрекеттестігін қамтамасыз ету, диагностикалық жқмыстар жатады. Бұл деңгейдегі басқарудың мақсаты – білім алушының табысты тұлғалық қалыптасуына қажетті ішкі жəне сыртқы шарттар жүйесін құру, оқытудың тəрбиелік жəне дамытушылық мүмкіндіктерін ұтымды пайдалану.

Жалпы, білім беру менеджерінің кəсіби жұмысын шартты түрде өзара байланысты үш қызмет түріне бөліп қарастыруға болады: əлеуметтік-экономикалық, ұйымдастыру-басқару, психологиялық-педагогикалық.

Жоғарыда аталған білім беру бағдарламасы бойынша меңгерілетін пәндер осы бағыттар бойынша топтастырылып, болашақ басшының кәсіби біліктілігі мен тұлғалық сапаларын дамытуды көздейді. Мәселен, «Білім беру және мектеп саясатын талдау», «Білім берудегі қаржы және экономика», «Білім берудегі фандрайзинг» сияқты пәндер білім беру мекемесінің тұрақты-экономикалық жағдайын қамтамасыз ететін қаржылық процестерді нəтижелі басқару іскерліктерін қалыптастыруға бағытталған. Ал «Білім берудегі басқару әдістеру және коучинг», «Білім берудегі инновациялық стратегиялар мен үдерістер», «Білім беру реформасы және мектеп мәдениеті», «Мектептегі әкімшілік» пәндері болашақ білім беру менеджерінің ұйымдастыру-басқару қызметін, яғни педагогиалық үрдісті сапалы ұйымдастыруға ықпал ететін ұтымды басқару жүйесін игеруіне мүмкіндік береді.

Басқару қызметінің психологиялық-педагогикалық аспектісінің мақсаты – оқытушылар мен білім алушылардың тұлғалық дамуын қамтамасыз ететін тəрбиелік, дамытушылық, коммуникативтік, зерттеушілік жəне т.с.с. функцияларды ұтымды іске асыру. Кәсіби дайындықтың бұл бағытын қамтамасыз етуге арналған пәндер – «Басқару психологиясы», «Білім беруді ұйымдастырудағы персоналды басқару және кадр саясаты», «Конструктивті конфликтология», «Білім берудегі көшбасшылық».

Əрине, маман даярлаудың сапасы мен нəтижелілігі тек ғылыми-теориялық тұрғыдан негізделген модульдер құрып, оларды табысты орындаумен шектелмейді. Бұл күрделі іске сапалы ұйымдастырылған дидактикалық үрдіс, кəсіптік білімнің түбегейлі мақсатын оқытушылардың да, білім алушылардың да түсінуі жəне қабылдауы, педагогтардың заманауи оқыту технологияларын меңгеруі сияқты көптеген факторлар əсер етеді.

Сондықтан «7M01105 Педагогика. Білім берудегі менеджмент» білім беру бағдарламасын іске асырып отырған Педагогика және білім беру менеджменті кафедрасында білім беру менеджерлерін даярлау сапасын арттыру үшін оқу үрдісін ұйымдастыруда мынадай жағдайлар жіті ескерілуде:

* оқу сабақтарын менеджерлердің шынайы кəсіби қызметіне мейлінше жақындату;
* аудиториядан тыс жеке жəне топтық жұмыстардың рөлін күшейту;
* базалық пəндер мен кəсіптендіру бағыттарының, таңдау пəндерінің мазмұнын кіріктендіру;
* білім беру мазмұнына тұлғалық-дамытушы, рефлексиялық, коммуникативтік жəне шығармашылық компоненттер енгізу;
* оқыту үрдісінде кəсіби-іскерлік жəне тұлғалық дамуды біріктіру;
* оқу бағдарламаларын келешектегі қызметтің нақты мəселелеріне қатысты жасақтау және т.б.